Tijorat banklari kapitalining monandligiga qo‘yiladigan talablar to‘g‘risidagi nizomga o‘zgartirishlar va qo‘shimcha kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi va “Banklar va bank faoliyati to‘g‘risida”gi qonunlariga muvofiq O‘zbekiston Respublikasi Markaziy banki boshqaruvi qaror qiladi:
 1. O‘zbekiston Respublikasi Markaziy banki boshqaruvining 2015-yil 13-iyundagi 14/3-son qarori (ro‘yxat raqami 2693, 2015-yil 6-iyul) (O‘zbekiston Respublikasi qonun hujjatlari to‘plami, 2015-y., 27-son, 360-modda) bilan tasdiqlangan Tijorat banklari kapitalining monandligiga qo‘yiladigan talablar to‘g‘risidagi nizomga ilovaga muvofiq o‘zgartirishlar va qo‘shimcha kiritilsin.
 2. Mazkur qaror rasmiy e’lon qilingan kundan e’tiboran bir oydan keyin kuchga kiradi.
 1. 2-bandning to‘rtinchi xatboshisi quyidagi tahrirda bayon etilsin:
 “standart aktivlarga yaratiladigan zaxiralar — bank faoliyati davomida umuman yoki biror-bir faoliyat turi natijasida ehtimoliy yo‘qotishlarni qoplash maqsadida tashkil qilinadigan zaxiralar;”.
 2. 14-bandning “b” kichik bandi quyidagi tahrirda bayon etilsin:
 “b) chegirmalardan so‘ng tavakkalchilikni hisobga olgan holdagi aktivlar summasining 1,25 foizidan yuqori bo‘lmagan miqdordagi standart aktivlarga yaratiladigan zaxiralar;”.
 3. 1-ilovaning uchinchi pozitsiyasi “Tavsifi” ustunidagi “qimmatli qog‘ozlar” degan so‘zlardan keyin “hamda ipotekani qayta moliyalashtirish tashkilotlari tomonidan chiqarilgan ta’minlangan qarz munosabatlarini tasdiqlovchi qimmatli qog‘ozlar” degan so‘zlar bilan to‘ldirilsin.
 4. 3 — 6-ilovalardagi “O‘stirmaslik” maqomi berilgan, sud jarayonidagi” degan so‘zlar “Sud jarayonidagi” degan so‘zlar bilan almashtirilsin.